༌དེས་ན་མཁས་པ་ཟུར་མཁར་པ་སོགས་ལུས་རྒྱན་སྲོག་གསུམ་དུ་དབྱེ་དགོས་པར་འདོད་དག་ནི་མི་འཐད་པ།ལུས་ནི་རེ་ཞིག་འདོད་པ་ཡི།།དོན་གྱི་རྣམ་བཅད་ཚིག་གི་ཕྲེང་།།ཞེས་པ་འདིས་ཀྱང་གསལ་ལོ་ཞེས་གསུངས་ནས།གལ་སྲིད་སྙན་ངག་གི་སྲོག་གི་རྣམ་གཞག་ལོགས་སུ་ཡོད་ན།སློབ་དཔོན་དཎྚའི་སྙན་ངག་མེ་ལོང་མརདངོས་སུ་བསྟན་དགོས་ཤིང་།མཁས་པ་སྔ་མ་རྣམས་ཀྱིས་གསལ་བར་བྱེད་དགོས་པ་ལ་དེ་ལྟར་མ་བྱས་པས་སྙན་ངག་ལ་ལུས་རྒྱན་གཉིས་ལས་སྲོག་གི་རྣམ་གཞག་ལོགས་སུ་མེད་པར་བཞེད་པ་རེད་འདུག།དེ་ལྟར་ཡང་བདག་གིས་བསམས་ཚོད་ལྟར་བྱས་ན།རྒྱལ་དབང་ལྔ་པ་ཆེན་མོས་ནི་སྙན་ངག་ལ་སྲོག་གི་རྣམ་གཞག་ཅིག་བྱེད་འདོད་བྱུང་བའམ་ཡོད་པ་གོ་ཐོས་སུ་སོང་བ་གང་ལྟར་ཡང་།སྙན་ངག་གི་སྲོག་ཡོད་མེད་ནི།མི་ཞིག་ལ་མཚོན་ལ་མཚོན་ན་སྲོག་ཡོད་མེད་བཞིན་གལ་ཆེན་ཡིན་ཚུལ་དང་།སྙན་ངག་མེ་ལོང་མལས་ཀྱང་སྲོག་གི་རྣམ་གཞག་བསྟན་ཡོད་ཚུལ་གྱི་ཁུངས་ལུང་བཙལ་བ་ཞིག་རེད་འདུག་ལ།དེར་ཟུར་མཁར་བ་བློ་གྲོས་རྒྱལ་པོས་ཀྱང་སྙན་ངག་ལ་སྲོག་ཡོད་པ་ཙམ་དུ་མ་ཟད།སྔོན་བྱུང་གཏམ་དང་སྡེ་བཞིའམ།།གྲོང་གྲོང་ཁྱེར་རྒྱ་མཚོ་རི་དང་དུས།།བརྗོད་བྱའི་དོན་ནི་སྲོག་ཡིན་ནོ།།ཞེས་སྙན་ངག་གི་བརྗོད་བྱའི་དོན་དེ་ཉིད་སྙན་ངག་གི་སྲོག་དུ་ངོས་བཟུང་ནས།རྒྱལ་དབང་ལྔ་པ་ལ་སོགས་པ་སྙན་ངག་ལ་སྲོག་ཡོད་པར་འདོད་པའི་ལུགས་བསྒྲུབས་པར་མཛད་འདུག་ཀྱང་།འདི་ནི་དེ་ལྟར་འོས་འཚམས་ཀྱིས་ངོས་འཛིན་བྱས་པའི་གནས་ལུགས་ཤིག་ཏུ་མི་འགྲོ་སྟེ།བོད་མཁས་པ་མི་ཕམ་དགེ་ལེགས་རྣམ་རྒྱལ་དང་འབྲུག་ཁམས་སྤྲུལ་ཆོས་ཀྱི་ཉི་མ་སོགས་ཀྱིས་གསུང་པ་བཞིན།སློབ་དཔོན་དབྱུག་པ་ཅན་གྱིས་དངོས་གནས་སྙན་ངག་ལ་སྲོག་གི་རྣམ་གཞག་བཞེད་པ་ཡིན་ན།སྲོག་ཅེས་མིང་ཙམ་ཞིག་སྨོས་ཆོག་ཆོག་ཡིན་ལ་དེ་བས་ཤུགས་བསྟན་ཙམ་མ་ཡིན་པར་དངོས་སུ་བསྟན་ན།གདུལ་བྱ་རྣམས་མགོ་མི་རྨོངས་པའི་དགོས་པ་ཆེ་ཆེར་ལྡན་བཞིན་དུ་སྙན་ངག་གི་སྲོག་གི་རྣམ་གཞག་དངོས་སུ་མ་གསུངས་པའི་ཕྱིར་དང་།དེ་བས་བོད་མཁས་སོགས་ཀྱིས་ཀྱང་སྙན་ངག་དང་རྩོམ་ཡིག་གང་ཡིན་ལ་བརྗོད་བྱའི་དོན་བཟང་དགོས་པ་དང་བརྗོད་བྱའི་དོན་ཡོད་དགོས་པ་གལ་ཆེན་ཡིན་པ་མི་བཞེད་པ་མིན་ནའང་།དེར་ཟུར་མཁར་བ་བློ་གྲོས་རྒྱལ་པོས་བརྗོད་བྱའི་དོན་ལ་སྲོག་གི་ཐ་སྙད་སྦྱོར་བ་ཡིན་ཞེས་ཁ་གསལ་གསལ་དུ་བཤད་པ་ནི།ཟུར་མཁར་བས་རང་གི་འདོད་པ་བརྗོད་པའི་དམ་བཅས་པ་ཙམ་ལས།སྙན་ངག་གི་སྲོག་གི་རྣམ་གཞག་མི་བཞེད་པའི་བོད་མཁས་དང་འབྲུག་ཁམས་སྤྲུལ་སོགས་ལ་བརྗོད་བྱའི་དོན་ལ་སྲོག་གི་ཐ་སྙད་སྦྱོར་དགོས་པའི་སྒྲུབ་བྱེད་རྣམ་དག་ཏུ་ནམ་ཡང་མི་འགྲོ་སྟེ།སྒྲུབ་བྱ་དང་སྒྲུབ་མཚུངས་ནས་མ་གྲུབ་པའི་གཏན་ཚིག་ཡིན་པའི་ཕྱིར་རོ།